钦定古今图书集成/理学汇编/文学典/第251卷 > 徐师曾诗体明辩 > 《跋刘叔安感秋八词》前人
## 钦定古今图书集成/理学汇编/文学典/第251卷 > 徐师曾诗体明辩 > 《跋刘叔安感秋八词》前人

《长短句》昉于唐，盛于本朝，余尝评之。“耆卿有教坊丁
大使，意态美成，颇偷古句。温、李诸人，困于挦扯。近岁
放翁、稼轩，一扫纤艳，不事斧凿，高则高矣，但时时掉
书袋，要是一癖。叔安刘君，落笔妙天下，间，为乐府丽
不至亵，新不犯陈，借花卉以发骚人墨客之豪，托闺
怨以寓放臣逐子之感”，周、柳、辛、陆之能事，庶乎其兼
之矣。然词家有长腔，有短阕，坡公、戚氏等作，以长而
工也。唐人《忆秦娥》之词曰：“西风残照，汉家陵阙”，《清平
乐》之词曰：“夜夜常留半被，待君魂梦归来。”以短而工
也。余见叔安之似坡公者矣，未见其似唐人者，叔安
当为余尽发秘藏，毋若李卫公兵法妙处，不以教人
也。